मडगांव : लोकवाद्यां सांबाळपा खातीर कार्यशाळांचें आयोजन खूब गरजेचें. शामेळ, झांज, ताशें ह्या वाद्यांची जपणूक करप म्हत्वाचें. गोंयच्या वाद्यांक नवी वळख दिवपा खातीर अशा कार्यशाळांची गरज आसा अशें आयोजक पंच जयेश नायक हांणी सांगलें.
 बोरयेच्या सम्राट क्लबान बोरयेच्या श्री गोपाळकृष्ण मंदिराच्या सभाघरांत आयोजीत केल्ले घुमट वादन कार्यशाळेचें उक्तावण करतकच ते उलयताले. ह्या वेळार माचयेर ज्येश्ठ नागरीक गुरुदास मुळी, प्रशिक्षक आशिष गांवकार, मंदिर समितीचे साईश नायक आनी सचीव संभाजी देसाय हाजीर आसले.
 प्रास्तावीक शैलेश बोरकार हांणी केलें, तांणीच येवकार दिलो. सोयऱ्यांची वळख अप्सर शेख हांणी केली.
 ज्येश्ठ नागरीक गुरुदास मुळी हांचे हस्तुकीं घुमट वाद्यांची पुजा केली आनी कार्यशाळेचें पारंपारीक दिवली पेटोवन उक्तावण केलें. ह्या वेळार सचीव संभाजी देसाय हांणी कार्यावळीची वळेरी जाहीर करून सहकार्य करपाचें आवाहन केले. ही कार्यशाळा दर दिसा सांजवेळा 6 वरांचेर श्री गोपाळकृष्ण मंदिराच्या सभाघरांत जातली.
 हे कार्यशाळेंत प्रशिक्षक आशिष गांवकार घुमट वाद्याचे बारकावे आनी वादन शिकयतले. सचीव संभाजी देसाय हांणी उपकार मानले. हे कार्यशाळेचें आयोजन सम्राट क्लब बोरीचे अध्यक्ष पंच जयेश नायक हांणी केलां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 